text: 29-årig mand gik amok og overfaldt to kvinder med hegnpæl
  23 juli 2016 kl. 05.01
  En 29-årig mand fra Esbjerg overfaldt fredag aften på Vorbasse Marked to kvinder udenfor et øltelt og slog dem flere gange i ansigtet med en hegnspæl.
  Overfaldet skete kort efter kl. 21, da de tre forlod et øltelt på Vorbasse Marked.  Den 29-årige hev pludselig en hegnspæl op af jorden og slog på de to kvinder, der er 21 og 24 år. Da kvinderne faldt om på jorden, blev de sparket i ansigtet og den ene har fået en tandskade.
  Politiet kom hurtigt til stede og fik pågrebet den 29-årige esbjergenser, der fortsat var meget ophidset og truede betjentede.
  - Det ligger ikke klart om den anholdte kendte de to kvinder. Jeg regner med, at han lørdag skal i grundlovsforhør med krav om varetægtsfængsling, siger vagtchef Henrik, Sydøstjyllands Politi til TV SYD.
  Vorbasse Marked er ellers hidtil forløbet ganske fredeligt, lyder politiets vurdering.
  Dog faldt en 41-årig mand torsdag aften om på markedet med hjertestop og døde trods en hurtig indsats med førstehjælp.
  